Покровка баткак кени

Покровка баткак кени –  Ысык-Көл облусунун Жети-Өгүз районундагы  дарылык касиети бар баткак жаткан жер. Покровка кыштагынан 7–8 км түндүк-батыш тарапта, Ысык-Көлдүн түштүк-чыгыш жээгинде. 1963-ж. табылган. Кен бири биринен анчалык алыс эмес 4 аймакта, көл түбүндө 0,5–10 м тереңдикте жатат. Жалпысынан кендеги баткак астынкы жана үстүнкү болуп эки катмардан турат. Үстүнкүсүнүн өңү каралжын боз, күкүрттүү суутек жыттанат. Анын астында ныкталган бозомтук ылай жатып, тереңдеген сайын чопого өтөт. Эки катмар тең дарылык касиетке ээ. Аз минералдашкан. Салыштырма салмагы 1,4, нымдуулугу 5–54%, рН= 7,7–7,9, органикалык заттар 0,59–0,70%. Баткактын запасы 60 миң т (1966). Кенди Ысык-Көл курорт зонасындагы курорт-санаторийлер пайдаланат.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары